b'\n_START_ARTICLE_\nDirge of Cerberus: Final Fantasy VII\n_START_SECTION_\nPelaaminen\n_START_PARAGRAPH_\nDirge of Cerberus: Final Fantasy VII:\xc3\xa4\xc3\xa4 voidaan pelata joko PlayStation 2 -ohjaimella tai USB-liit\xc3\xa4nt\xc3\xa4isell\xc3\xa4 hiirell\xc3\xa4 ja n\xc3\xa4pp\xc3\xa4imist\xc3\xb6ll\xc3\xa4. Kolmannen persoonan ammunnaksi luokiteltavassa peliss\xc3\xa4 on muille Final Fantasy -peleille tyypillisi\xc3\xa4 piirteit\xc3\xa4, kuten tasonnostoon perustuva hahmonkehitys, osumapisteet ja erikoishy\xc3\xb6kk\xc3\xa4yksiin k\xc3\xa4ytett\xc3\xa4v\xc3\xa4t taikapisteet._NEWLINE_Peli jakautuu useisiin kenttiin, joissa on suoritettava luonteeltaan vaihtelevia teht\xc3\xa4vi\xc3\xa4. P\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 voi esimerkiksi olla tietyn vihollisen eliminoiminen tai liittolaisten avustaminen. Kohtaamistaan vihollisjoukoista pelihahmo selvi\xc3\xa4\xc3\xa4 hengiss\xc3\xa4 niin kauan kuin t\xc3\xa4m\xc3\xa4n osumapisteet ovat nollan yl\xc3\xa4puolella. Kunkin kent\xc3\xa4n l\xc3\xa4p\xc3\xa4isty\xc3\xa4\xc3\xa4n pelaaja voi joko ottaa itselleen kent\xc3\xa4lt\xc3\xa4 ker\xc3\xa4\xc3\xa4m\xc3\xa4ns\xc3\xa4 kokemuspisteet tai muuntaa n\xc3\xa4m\xc3\xa4 rahana k\xc3\xa4ytett\xc3\xa4v\xc3\xa4ksi gil-valuutaksi. Kokemuspisteit\xc3\xa4 saadaan vihollisten p\xc3\xa4ihitt\xc3\xa4misest\xc3\xa4, ja ne nostavat pelihahmon tasoa, joka kasvaessaan parantaa t\xc3\xa4m\xc3\xa4n ominaisuuksia (vahvuus, kest\xc3\xa4vyys, motoriikka ja \xc3\xa4lykkyys). Raha voidaan taas k\xc3\xa4ytt\xc3\xa4\xc3\xa4 kenttiin sijoitetuilla myyntiautomaateilla erilaisiin taistelemista helpottaviin esineisiin. N\xc3\xa4ihin kuuluvat ammukset, aseiden p\xc3\xa4ivitykseen tarvittavat osat sek\xc3\xa4 hahmoa parantavat l\xc3\xa4\xc3\xa4kkeet._NEWLINE_Peliss\xc3\xa4 ei ole muita erikseen liitett\xc3\xa4vi\xc3\xa4 varusteita kuin Vincentin k\xc3\xa4ytt\xc3\xa4m\xc3\xa4 tuliase, jolle on kolme eri vaihtoehtoa: kolmipiippuinen pistooli, kiv\xc3\xa4\xc3\xa4ri ja konekiv\xc3\xa4\xc3\xa4ri. Aseisiin voidaan vaihtaa ja lis\xc3\xa4t\xc3\xa4 niiden ominaisuuksiin vaikuttuvia osia, kuten piippuja, kiikarit\xc3\xa4ht\xc3\xa4imi\xc3\xa4 sek\xc3\xa4 alun perin Final Fantasy VII:ss\xc3\xa4 esiintyneit\xc3\xa4 materia-kuulia, joilla voidaan ampua taikapisteit\xc3\xa4 kuluttavia magialaukauksia. Kustomoinnilla voidaan muuttaa aseiden painoa, laukaisunopeutta, tulivoimaa, kantamaa ja tarkkuutta.\n_START_SECTION_\nKehitys\n_START_PARAGRAPH_\nTuottaja Yoshinori Kitase sai Dirge of Cerberus: Final Fantasy VII:n my\xc3\xb6t\xc3\xa4 mahdollisuuden luoda ammuntapelin, jonka tekeminen oli ollut h\xc3\xa4nen mieless\xc3\xa4\xc3\xa4n jo pitk\xc3\xa4n aikaa. Kitasen mukaan muista Final Fantasy -peleist\xc3\xa4 eroavaa lajityyppi\xc3\xa4 haluttiin kokeilla sen takia, ett\xc3\xa4 se asettaisi uudenlaisen haasteen pelin suunnittelijoille ja siten kehitt\xc3\xa4isi n\xc3\xa4iden taitoja. Tavoitteena oli my\xc3\xb6s tehd\xc3\xa4 ammuntapeleist\xc3\xa4 suositumpia Japanissa. Peliin sis\xc3\xa4llytettiin siksi helpompi vaikeustaso ja roolipeleille ominaisia piirteit\xc3\xa4, joiden oletettiin alentavan japanilaisten pelaajien kynnyst\xc3\xa4 kokeilla toimintapelej\xc3\xa4. My\xc3\xb6s pelin kuvaamista ensimm\xc3\xa4isest\xc3\xa4 persoonasta pidettiin kohdeyleis\xc3\xb6lle liian vieraana, joten pelihahmo p\xc3\xa4\xc3\xa4tettiin esitt\xc3\xa4\xc3\xa4 kolmannen persoonan mukaisesti joko kokonaisena tai olan yli katsottuna. Dirge of Cerberusin toiminnallisuudella ei siis haluttu ensisijaisesti vedota perinteisesti toimintapelej\xc3\xa4 suosiviin l\xc3\xa4nsimaalaismarkkinoihin._NEWLINE_Vaikka peliss\xc3\xa4 ohjattava Vincent Valentine oli aiemmin Final Fantasy VII:ss\xc3\xa4 ollut pelkk\xc3\xa4 vapaaehtoisesti hankittava sivuhahmo, Dirge of Cerberusissa h\xc3\xa4net nostettiin p\xc3\xa4\xc3\xa4rooliin. H\xc3\xa4n sopi peliin ensinn\xc3\xa4kin aseidensa puolesta, sill\xc3\xa4 suunnitelmana oli saada aikaan nimenomaan tuliaseisiin perustuva toimintapeli. Hahmosuunnittelija Tetsuya Nomura totesi, ett\xc3\xa4 moni muukin Final Fantasy -sarjan hahmo olisi t\xc3\xa4ytt\xc3\xa4nyt pelimekaanikan vaatimat kriteerit; Vincentiin p\xc3\xa4\xc3\xa4dyttiin lopulta sen takia, ett\xc3\xa4 pelin kehitysaikataulu osui l\xc3\xa4helle muiden Final Fantasy VII -aiheisten nimekkeiden julkaisua. T\xc3\xa4m\xc3\xa4n lis\xc3\xa4ksi Vincent koettiin sellaiseksi p\xc3\xa4\xc3\xa4henkil\xc3\xb6ksi, jolla pelin tarina voitiin kertoa huolitellusti. Yoshinori Kitasen mukaan hahmon salaper\xc3\xa4inen ja murheellinen tausta voitiin ottaa peliss\xc3\xa4 suuremman tarkastelun kohteeksi._NEWLINE_Dirge of Cerberusin l\xc3\xa4nsimaisiin julkaisuihin tehtiin useita japanilaisesta versiosta poikkeavia muutoksia. Pelihahmon etenemist\xc3\xa4 pyrittiin parantamaan nopeutetulla liikkeell\xc3\xa4 ja korkeammilla hypyill\xc3\xa4. Ammunnassa k\xc3\xa4ytett\xc3\xa4v\xc3\xa4 t\xc3\xa4ht\xc3\xa4in esiintyi kuvaruudulla aiemmin vain pelihahmon olan yli n\xc3\xa4ytetyst\xc3\xa4 l\xc3\xa4hikuvakulmasta, mutta lokalisoiduissa versioissa t\xc3\xa4ht\xc3\xa4int\xc3\xa4 voi hy\xc3\xb6dynt\xc3\xa4\xc3\xa4 my\xc3\xb6s kameran ollessa kauempana hahmosta. Toinen taisteluita sujuvoittaja uudistus oli, ett\xc3\xa4 hy\xc3\xb6kk\xc3\xa4\xc3\xa4minen tehtiin mahdolliseksi my\xc3\xb6s hyppyjen ajaksi eik\xc3\xa4 vain siksi aikaa kun pelihahmo oli kosketuksissa maanpinnan kanssa. Alkuper\xc3\xa4isversion tavallista helpompi vaikeustaso korvattiin erikoisvaikealla pelitilalla, jonka pelaaja saa pelin l\xc3\xa4p\xc3\xa4isty\xc3\xa4\xc3\xa4n k\xc3\xa4ytt\xc3\xb6\xc3\xb6ns\xc3\xa4. Uutena sis\xc3\xa4lt\xc3\xb6n\xc3\xa4 peliin lis\xc3\xa4ttiin my\xc3\xb6s useita sivuteht\xc3\xa4vi\xc3\xa4 sek\xc3\xa4 taide- ja musiikkigallerioita. Square Enixin PlayOnline-palvelua k\xc3\xa4ytt\xc3\xa4v\xc3\xa4 moninpelituki taas poistettiin Dirge of Cerberusista kokonaan.\n_START_SECTION_\nMusiikki\n_START_PARAGRAPH_\nMasashi Hamauzu vastasi Dirge of Cerberus: Final Fantasy VII:n musiikista. H\xc3\xa4n s\xc3\xa4velsi peliin yli 70 kappaletta, joista osa nauhoitettiin Tokion filharmonisen orkesterin esitt\xc3\xa4m\xc3\xa4n\xc3\xa4. Kappaleiden orkesterisovituksista vastasi Yoshihisa Hirano. Dirge of Cerberusin tunnuskappaleen s\xc3\xa4velt\xc3\xa4j\xc3\xa4ksi valittiin rockmuusikko Gackt, jonka uskottiin edustavan hyvin pelin yleiskuvaa. "Redemption"-nimiselle kappaleelle haettiin aluksi balladinomaista tyyli\xc3\xa4, josta kuitenkin luovuttiin, kun pelin kehitt\xc3\xa4j\xc3\xa4t vakuuttuivat Gacktin itse kehitt\xc3\xa4m\xc3\xa4st\xc3\xa4 versiosta.\n_START_SECTION_\nJulkaisut\n_START_PARAGRAPH_\nPelin musiikista julkaistiin 15. helmikuuta 2006 kaksi levy\xc3\xa4, Dirge of Cerberus: Final Fantasy VII Original Soundtrack ja "Redemption"-single. Dirge of Cerberus: Final Fantasy VII Original Soundtrack sis\xc3\xa4lt\xc3\xa4\xc3\xa4 53 kahdelle CD:lle talletettua kappaletta, jotka kest\xc3\xa4v\xc3\xa4t yhteens\xc3\xa4 yli kaksi tuntia. Albumi saavutti 19. sijan Oriconin myydyimpien levyjen listalla. Soundtrackista ilmestyi my\xc3\xb6s rajallisessa er\xc3\xa4ss\xc3\xa4 julkaistu erikoisversio, jonka kotelo oli albumin lis\xc3\xa4ksi tarkoitettu itse pelille ja "Redemptionin" vastaavalle erikoisjulkaisulle. Kyseisen "Redemption"-singlen mukana tuli DVD, joka sis\xc3\xa4lsi kaksi kappaleesta tehty\xc3\xa4 musiikkivideota._NEWLINE_Kolmas Dirge of Cerberusin musiikkikokoelma, Dirge of Cerberus: Final Fantasy VII Multiplayer Mode Original Sound Collections, julkaistiin digitaalisena Japanin iTunes Store -verkkokaupassa 30. elokuuta 2006. Albumin musiikki koostuu 27 aiemmin julkaisemattomasta kappaleesta, jotka ovat suurimmaksi osaksi japanilaisen version moninpelist\xc3\xa4. Hamauzu s\xc3\xa4velsi musiikista valtaosan, mutta kokoelmalla on my\xc3\xb6s muutama Ryo Yamazakin ty\xc3\xb6st\xc3\xa4m\xc3\xa4 kappale.'